In nomine Domini, amen. Anno incarnationis ejusdem Mº CCº octogesimo nono, mense febroarii, ego Matildis, relicta domini Guillermi, condam majoris de Sedeloco, militis, nunc uxor Guillermi de Remiliaco, armigeri, omnibus notum facio, me sponte et provide, de mandato speciali et auctoritate dicti Guillermi mariti mei, vendidisse, concessisse et imperpetuum quittavisse reverendo in Christo patri ac domino Hugoni, Dei gratia episcopo Eduensi, omne jus quod habeo, habere possum et debeo ratione dotis, dotalicii seu donationis propter nuptias in mansis infrascriptis, in appendiciis et pertinenciis dictorum mansorum et in habitantibus in eisdem: videlicet in manso Stephaneti Faucon; in manso relicte Miliere; in manso dicti Cuyn; in manso Johannis Baudiere; in manso Guillermi Bardiere; in manso relicte Theobaldi Bardiere; in manso relicte Coraiget; in manso filii ejusdem relicte; in manso dicte Bernarde et ejus sororis, et generaliter quicquid juris, actionis, reclamationis et utilitatis habeo, habere possum et debeo, ratione predicta sive qualibet ratione vel causa in predictis mansis et pertinenciis eorumdem et in habitantibus in eisdem, ac etiam in terciis, costumis tailliis, corveiis, abhonamentis, manu mortua et in omnibus redditibus, proventibus et exitibus quibuscumque videlicet in villa et finagio de Luy la Gaite, pro XX libris Turonensium mihi et dicto marito meo in numerata pecunia legittime persolutis, unde ego me penitus devestiens de predictis a me venditis, dictum emptorem pro se et suis successoribus per traditionem presentium litterarum investio de eisdem, promittentes nos Matildis et Guillermus conjuges antedicti per juramenta nostra, etc. Actum in presentia magistri Laurentii de Monte Barro notarii dicte curie (domini ducis), Regnaudi, clerici, fratris Matildis predicte, et Guillermi dicti Baillot de Beureyo, testium ad hoc vocatorum, anno et mense predictis.